Vyf verdagtes in Senzo Meyiwa-moord in hofDie vyf beskuldigdes het Dinsdag vir die eerste keer in verband met die saak in die Boksburg-landdroshof verskyn. (Foto: ANA) Die vyf verdagtes wat ses jaar na die moord op die voormalige Bafana Bafana-kaptein Senzo Meyiwa (27) aangekeer is, het Dinsdag in die Boksburg-landdroshof verskyn. Muzikawukhulelwa S’themba Sibiya, Bongani Sandiso Ntanzi, Mthobisi Prince Mncube, Mthokoziseni Ziphozonke Maphisa en Sifokuhle Nkani Ntuli Sifiso is volgens die polisie gisteroggend in onderskeidelik Gauteng en KwaZulu-Natal in hegtenis geneem. Hulle staan tereg op aanklagte van moord, poging tot moord, roof met verswarende omstandighede, die onwettige besit van ŉ vuurwapen en die onwettige besit van ammunisie. Die vyf het nie aansoek gedoen om borgtog nie, omdat hulle reeds in aanhouding vir ander sake is. Die saak sal na verwagting ook na die hooggeregshof oorgeplaas word. Meyiwa is op die aand van 26 Oktober 2014 by sy vriendin, die sangeres Kelly Khumalo, se ma se huis in Vosloorus doodgeskiet. Volgens die staat het twee mense omstreeks 20:00 daardie aand in die huis, waar verskeie ander mense teenwoordig was, ingebars. Hulle was gewapen met ŉ vuurwapen en mes en het geld en selfone geëis. ŉ Stoeiery het tussen Meyiwa en die aanvaller met die vuurwapen ontstaan. Dié persoon, lui die staat se weergawe van gebeure, het Rasta-lokke en ŉ goue repie op een van sy tande gehad en het ŉ khakikleurige baadjie gedra. ŉ Skoot het afgegaan wat Zandile Lorraine Khumalo – Kelly se suster – in die enkel getref het nadat dit van die vloer af opgeslaan het. Die aanklag van poging tot moord spruit uit dié skoot. ŉ Tweede skoot is afgevuur en Meyiwa is in die bors geskiet. Die koeël is deur sy liggaam en het ŉ agterdeur, waarteen Meyiwa gestaan het, getref. ŉ Selfoon is van Kelly Khumalo geroof, waarna die rowers gevlug het. Volgens die staat het ŉ hoed op die perseel agtergebly. Meyiwa is na die Botshelong-hospitaal in Vosloorus geneem waar hy kort na sy aankoms, omstreeks 21:15, dood verklaar is. Luidens ŉ dokument van die nasionale vervolgingsgesag (NVG) wat aan die media uitgelek is, is heelwat inligting en verklarings in die ondersoek nog uitstaande. Dit sluit in ŉ verduideliking van hoe die uitwysings wat beskuldigde een en twee (Sibiya en Ntanzi) gedoen het, by die saak inskakel. Die ondersoekbeampte moet ook ŉ verklaring indien oor die verloop van gebeure en omstandighede wat tot beskuldigde een (Sibiya) en twee (Ntanzi) se bekentenisse gelei het. Daar hang ook ŉ vraagteken oor hoekom beamptes van die Ekurhuleni-metropolisie – en nie polisielede nie – gebruik is om die verdagtes vir die bekentenisse te vervoer. “[S]elfoonrekords van me. Kelly Khumalo, wat haar kommunikasie met die beskuldigdes aandui moet bekom word, soos voorheen aangedui,” lui die dokument. Sipho Ngwema, woordvoerder van die NVG, het oor die uitlek van die dokument gevra dat niks gedoen moet word om die integriteit van die regsproses in die gedrang te bring nie. “Ons moet almal saamwerk, vir Senzo en vir Suid-Afrikaners, om te verseker dat die saak nie ontspoor nie en dat die regte mense tronk toe gestuur word en boet vir wat gebeur het,” het hy gesê. Adv. Gerrie Nel, verbonde aan die burgerregtegroep AfriForum se private vervolgingseenheid, het Maandag gesê die voorval was nie ŉ rooftog wat skeefgeloop het nie, maar ŉ sluipmoord en dat die meesterbrein agter die sameswering ook aan die pen moet ry. AfriForum, wat die Meyiwa-familie in die ondersoek na die moord verteenwoordig, het die polisie gister geloof vir die deurbraak, asook die feit dat die polisie die afgelope paar maande bereid was om Nel en die eenheid by die ondersoek te betrek. “Ek is bekommerd, ek dink ons moet almal bekommerd wees. Wat vandag in die hof gebeur het, stem nie ooreen met dit wat die polisie vir ons gesê het nie. Ek is steeds waar ek gister was en dit is dat hierdie ŉ sluipmoord was,” het Nel vandag buite die hof gesê. “Dit gaan verseker dat ons betrokke bly. Ons het nou ŉ groter rol om te speel om te verseker dat die oënskynlike teenstrydigheid tussen die polisie en NVG nie van so ŉ aard is dat dit die saak benadeel nie.” Meyiwa se broer, Sifiso, was Dinsdag saam met verteenwoordigers van AfriForum in die hof. Die saak teen die vyf beskuldigdes is tot 27 November uitgestel.